Imtella' Novembru 27, 2020 - Aġġornata 27 Ta' Novembru, 2020 4:46pm Il-Gvern se jkun qed jinvesti €25 Miljun fl-istrateġija reġjonali kulturali għall-ħames snin li ġejjin. Il-Ministru Jose' Herrera qal li dawn il-fondi se jintużaw biex jitfassal kalendarju kulturali għall-Kunsilli Lokali li jippermettilhom jorganizzaw diversi attivitajiet fil-komunitajiet tagħhom. L-istrateġija kulturali għall-ħames snin li ġejjin, se tfisser li l-Gvern se jkun qed jinvesti €5 Miljuni fis-sena, biex isiru proġetti kulturali u artistiċi mill-kunsilli lokali, b'koordinament bejn il-Kunsill Malti għall-Arti u d-dipartiment tal-Gvern lokali. Id-Direttur Ġenerali tad-Dipartiment tal-Gvern Lokali, Natalino Attard qal li l-kultura huwa aspett importanti ħafna fil-ħajja tar-reġjuni lokali u għalhekk din l-istrateġija li se tagħti ħajja lill-arti u l-kultura fil-komunitajiet. Id-Direttur tal-Fondi fil-Kunsill Malti għall-Arti, Mary Ann Cauchi qalet li l-istrateġija se taħseb li tipprovdi r-riżorsi umani, biex mhux biss il-kunsilli jieħdu sehem bi proġetti kulturali, iżda anki l-individwi fil-lokalitajiet. "Itellgħu proġetti, programmazzjoni fuq kull livell, individwali, komunitajiet, il-qafas ta' kull kunsill u reġjun". Il-Ministru għall-Wirt Nazzjonali, Arti u Gvern Lokali Jose' Herrera qal li l-mira hi li l-Gvern diġà pprovda l-finanzjament għal din l-istrateġija għall-ħames snin li ġejjin, u kull kunsill lokali se jkollu uffiċjal apposta biex din l-istrateġija kulturali tibda titwettaq minnufih. "Flimkien ma' min imexxi r-reġjuni, niskopru liema huma l-aspetti kulturali mar-raħal partikolari biex jitwettqu l-proġetti". Il-mira hi li l-kalendarju għall-attivitajiet fil-kunsilli lokali jattiraw it-turiżmu u l-kummerċ, u fl-istess waqt ir-reġuni jżommu ħaj il-qasam kulturali u artistiku, kemm lokali kif ukoll b'laqta internazzjonali